REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/205-20

15. decembar 2020. godine

B e o g r a d

Z A P I S N I K

PETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 14. DECEMBRA 2020. GODINE

Sednica je počela u 12,05 časova.

Sednicom je predsedavala Sandra Božić, predsedik Odbora.

Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, mr Jadranka Jovanović (došla u toku prve tačke Dnevnog reda), Miloš Terzić, Snežana Paunović i Željko Tomić, članovi Odbora.

Sednici su prisustvovali: Ljubomir Marić (Jovan Kolundžija), Nebojša Bakarec (Ivan Tasovac), Milica Dačić (Milica Obradović), Justina Pupun Košćal (Jelica Sretenović), mr Akoš Ujhelji (Rozalija Ekres) i Samira Ćosović (Nataša Mihailović Vacić), zamenici članova Odbora.

Sednici nisu prisustvovali članovi Odbora: Aleksandar Čotrić, Milena Popović i Mira Petrović, niti njihovi zamenici.

Pored članova Odbora sednici su prisustvovali: Zoran Lakićević, državni sekretar u Ministarstvu energetike i rudarstva i Slavica Trifunović, pomoćnik ministra kulture i informisanja.

Prilikom utvrđivanja dnevnog reda, predsednik Odbora Sandra Božić obavestila je sve prisutne da do početka sednice koja je u toku, Odbor nije dobio mišljenje Vlade na Predlog zakona, te da stoga predlaže izmenu prve tačke predloženog dnevnog reda tako da glasi: „Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u načelu“.

Odbor je, većinom glasova (12 glasova za, jedan nije glasao) prihvatio predlog Sandre Božić za izmenu predloženog dnevnog reda.

Članovi Odbora su zatim, jednoglasno (13 za), usvojili u celini sledeći

D n e v n i r e d

1. Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u načelu;
2. R a z n o.

PRVA TAČKA DNEVNOG REDA: Razmatranje Predloga zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u načelu

U uvodnim napomenama, predsednik Odbora Sandra Božić obavestila je prisutne članove da je Vlada Republike Srbije 27. novembra 2020. godine podnela Narodnoj skupštini Predlog zakona o izmenama Zakona o privremenom uređivanju načina naplate takse za javni medijski servis.

Slavica Trifunović, pomoćnik ministra kulture i informisanja istakla je da je Zakon o privremenom uređivanju načina naplate takse za javni medijski servis od izuzetne važnosti za oblast informisanja, kao i za ostvarivanja javnog interesa javnog medijskog servisa.

Naglasila je da je Ministarstvo kulture i informisanja saglasno sa donošenjem ovog predloga zakona, s obzirom na to da će se njegovim usvajanjem obezbediti stabilno i dovoljno finansiranje osnovne delatnosti javnog medijskog servisa, što je i obaveza Republike Srbije propisana Zakonom o javnim medijskim servisima.

Takođe, istakla je da će se donošenjem Zakona o izmenama Zakona o privremenom uređivanju načina naplate takse za javni medijski servis, pored institucionalne i programske nezavisnosti, obezbediti i finansijska nezavisnost javnog medijskog servisa.

Nije bilo diskusije.

Odbor je, jednoglasno (14 za), odlučio da predloži Narodnoj skupštini da prihvati Predlog zakona o izmenama Zakona o privremenom uređivanju načina naplate takse za javni medijski servis, koji je podnela Vlada, u načelu.

Odbor je, jednoglasno (14 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

DRUGA TAČKA DNEVNOG REDA: Razno

Predsedavajuća je obavestila sve prisutne da je Odbor za kulturu i informisanje, 26. novembra 2020. godine primio predstavku Adria Media Grupe, kojom su od Odbora zatražili da izvrši nadzor nad radom Regulatornog tela za elektronske medije, zbog toga što REM, kako se navodi u predstavci, dozvoljava „TV N1“ da zloupotrebljava status prekogranične televizije, iako se ni de facto ni de jure ne radi o prekograničnoj televiziji, već o domaćoj televiziji koja je u nadležnosti Republike Srbije.

Istakla je da se predstavka Adria Media Grupe, kao i Predlog odgovora nalaze u sistemu e-parlament, pod tačkom „Razno“.

Nije bilo diskusije.

Odbor je, jednoglasno (14 za) utvrdio Odgovor na predstavku Adria Media Grupe, u predloženom tekstu.

Sednica je završena u 12,14 časova.

SEKRETAR PREDSEDNIK

Dana Gak Sandra Božić